钦定古今图书集成/历象汇编/庶征典/第159卷 > 《管窥辑要》 > 明
## 钦定古今图书集成/历象汇编/庶征典/第159卷 > 《管窥辑要》 > 明

### 武宗正德七年文登殿宇自坏

按《山东通志》：“正德七年三月二十三日，文登县始皇
庙内钟鼓齐鸣，少顷殿宇遂为瓦砾，神象颜色不改。
是日流贼数万攻入县城。”

### 世宗嘉靖十六年雷击迁安县堂脊

按《畿辅通志》：“嘉靖十六年六月丙辰，迁安大风雷雨，
击县新堂脊，玲珑花草如刻画状，有龙戏其上。”

### 神宗万历二十四年榆林官署瓦兽石狮吐火

按《陕西通志》：“万历二十四年，榆林清平参将公署瓦
兽吐火，有声，大门石狮吐火。”

万历二十六年，大同神机库自崩。

按《山西通志》：“万历二十六年九月九日，大同神机库
自崩，其声如雷，烟雾蔽天，砖石飞击数十里外，伤人畜甚众。”

万历三十二年，“开元东镇国寺塔尖坠石。”

按《福建通志》：“万历三十二年，开元东镇国寺塔第一
层尖石坠，第二层、第三层扶栏因之并碎，城内外庐
舍圮覆舟甚多。”

### 愍帝崇祯十六年江西省城钟鼓楼倾

按：《江西通志》云云。